**Gent del Port, Barcelona 1980**

L’exposició *Gent de Port. Barcelona 1980* és una part de l’obra fotogràfica de Xavier Martí Alavedra que mostra com era el Port de Barcelona abans de la transformació realitzada arran dels Jocs Olímpics de 1992, ara fa uns 30 anys.

Des d’una perspectiva humanista, el projecte *Gent de Port, Barcelona 1980* retrata el component humà al port i l’ús que la gent en feia fa tres dècades, tant per a oci com professionalment. Des de passejades a la vora del mar, fins a pujar a *Les Golondrines* o transportar mercaderies.

El projecte *Gent del Port. Barcelona 1980*, de Xavier Martí Alavedra, neix de la voluntat de l’autor de recuperar del seu arxiu fotogràfic un treball inèdit sobre al port de Barcelona durant la dècada dels vuitanta. L’autor ens revela una sèrie d’espais que poden ser reconeguts, ja que encara ara romanen en el paisatge portuari actual i, altres, que simplement han quedat en el passat del front marítim de la ciutat, el qual ha anat canviant segons les necessitats socioeconòmiques dels darrers trenta anys. Es divideix en 3 parts expositives: les imatges d’Oci, les de Treball i els Retrats de gent de port. S’assoleix, així, l’objectiu de transmetre l’inexorable pas del temps a través dels usos i els espais del port trenta anys enrere.

La mostra es compon d’un total de 32 fotografies de Xavier Martí Alavedra, realitzades entre els anys 1981 i 1983. Es basen en tres temàtiques generals: l’oci, el treball i els retrats. Totes sobre els usos que les persones feien del port en aquell temps. El resultat reflecteix l’inexorable pas del temps, tant pel canvi d’aquests usos com de les infraestructures. Edificis que han desaparegut o espais que han estat del tot renovats fins al punt que, de vegades, pot ser difícil identificar-los.

L’exposició ha estat guardonada amb el Premi Bonaplata Especial del Patrimoni de l’any 2012, es compon d’informació documentada i històrica aportada pel Centre de Documentació Marítima del Museu Marítim de Barcelona. Informació que permet contextualitzar les imatges en un moment de canvi o en una situació concreta, identificar determinats edificis o espais del port i comparant-los amb l’actualitat.

Una exposició que evidencia els avenços d’un dels espais que més connecta la ciutat amb l’exterior. La mostra, es podrà veure a la Facultat de Nàutica de Barcelona fins el 20 de març de 2015.

**XAVIER MARTÍ ALAVEDRA**

Xavier Martí Alavedra (Barcelona, 1956) combina la seva activitat professional com a fotògraf amb la docència fotogràfica. Treballa com a fotògraf freelance per a diversos mitjans, realitza treballs de fotografia documental, industrial i serveis corporatius. Manté un extens arxiu fotogràfic i treballa com a redactor de premsa tècnica i especialitzada. Actualment part de la seva obra es pot veure exposada en diverses institucions culturals nacionals i internacionals.

En aquests moments es pot veure un dels seus projectes individuals, l’exposició “*Barcelona, Catalunya i Espanya*” al festival fotogràfic internacional d’Alessandria, Itàlia, fins l’octubre de 2012. També l’exposició col·lectiva del *Centre internacional de fotografia de Barcelona* al MACBA, que s’ha prorrogat, també, fins l’octubre de 2012.

Entre les seves experiències professionals destaquen funcions com director de l’agència fotogràfica Vision Agency i professor al Centre Internacional de Fotografia de Barcelona (CIFB), on va estudiar la professió. També va obtenir la titulació de tècnic especialista en imatge fotogràfica a l’Escola de Mitjans Audiovisuals (EMAV) el 1980. Va exercir com a professor al CIFB l’any 1983 i ha exercit com a docent a diversos centres especialitzats, activitat que realitza paral·lelament amb altres labors professionals, com ara mostres, exposicions, organització de jornades i mostres de fotografia, periodisme fotogràfic, redacció d’articles.

Ha ampliat la seva formació amb tallers i seminaris amb mestres de la fotografia com Aaron Siskind, Susan Meiselas, Elliot Erwitt, Franco Fontana, Lucien Clerge, Sebastiao Salgado, Alex Web entre d’altres. Al llarg de la seva carrera ha realitzat grans treballs com a fotògraf comercial, de premsa, editorial, il·lustració, social, documental i antropològic, així com exposicions individuals i col·lectives que s’han pogut veure arreu del territori català i internacional. Algunes de les seves aportacions en el món de la fotografia són:

* 38 articles sobre tècniques del laboratori fotogràfic en blanc i negre publicats setmanalment al diari Avui 1989
* 39 articles sobre altres conceptes fotogràfics subjectius publicats setmanalment al diari Avui 1990
* Col·laborador del consell de redacció i redactor de la revista La fotografia 1991-1994
* Director de la agència fotogràfica Vision Agency – Vision Photo Productions S.L. 1994-1996
* Redactor extern de la revista mensual Viajar, del grup Zeta, aportant articles a la secció de fotografia sobre tecnologia, exposicions i llibres d’autors de fotografia. 2000-2007
* Col·labora com fotògraf assessor i documentalista del fons històric Fundació Endesa 1998-2010
* Projecció de les fotografies de “L’últim canòdrom” al Festival fotogràfic d’Angkor Cambodja 2010
* Ha creat i dirigit les Jornades de fotografia documental Can Basté 2010 y 2014